Só gaan dit met prins PhilipKoningin Elizabeth en prins Philip (Junie 2020) (Foto: The Royal Family/Twitter) “Dit gaan oukei met prins Philip. Sy gesondheid word dopgehou.” Só het prins William (38) Maandag aan ŉ joernalis gesê oor sy 99-jarige oupa wat al ŉ week lank gehospitaliseer word. Maroela Media het vroeër berig die hertog van Edinburg is Dinsdagaand in die privaat King Edward VII-hospitaal in Londen opgeneem “as ŉ voorsorgmaatreël” na hy olik begin voel het. Die paleis het benadruk dit hou nie met Covid-19 verband nie. Hy was glo in ŉ goeie luim en het self by die hospitaal ingestap. William se pa, prins Charles, het Philip Saterdag in die hospitaal besoek, maar nie kommentaar gelewer oor sy gesondheidstoestand nie. Die prins (gebore op 10 Junie 1921) het op 2 Augustus 2017 amptelik uitgetree uit die openbare lewe nadat hy sedert 1952 as die koningin se gemaal altesaam 22 219 keer alleen by openbare geleenthede verskyn het. Philip en koningin Elizabeth II is op 20 November 1947 in die Westminster-abdy getroud.